LESTIJÄRVEN KUNTA LAUSUNTO

Lestintie 39

69440 LESTIJÄRVI

p. 06-8889111 22.09.2017

VAASAN HALLINTO-OIKEUS

PL 204

65101 VAASA

**LESTIJÄRVEN KUNNAN LAUSUNTO TOHOLAMPI-LESTIJÄRVEN TUULIPUISTON OSAYLEISKAAVASTA TEHDYN VALITUKSEN JOHDOSTA, kunnanhallitus 22.9.2017 § 173**

#  ASIAN tausta

Lestijärven kunnan (jäljempänä "Lestijärvi") kunnanvaltuusto hyväksyi 6.7.2017 § 57 Toholampi-Lestijärven tuulipuiston osayleiskaavaehdotuksen.

Lestijärven Toholampi-Lestijärven tuulipuiston osayleiskaava-alue on kooltaan n. 9 km² ja se sijaitsee Lestijärven kuntataajaman pohjoispuolella lähimmillään 6 kilometrin päässä. Toholampi-Lestijärven tuulipuisto sijoittuu kahden kunnan, Toholammin ja Lestijärven alueille Sievin kunnan rajan tuntumaan.

Kunnanvaltuuston hyväksymä osayleiskaava mahdollistaa 9 tuulivoimalan rakentamisen kaava-alueelle. Tuulivoimaloiden kokonaiskorkeus saa olla enintään 230 metriä maanpinnasta ja 390 metriä merenpinnasta (N2000).

Toholampi-Lestijärven tuulipuiston hankealue sijoittuu suurelta osin Keski-Pohjanmaan 4. vaihemaakuntakaavassa osoitetun tuulivoimaloiden alueen sisäpuolelle. Kaikki voimalat sijoittuvat maakuntakaavan alueelle.

Lestijärven kunnanvaltuuston kaavan hyväksymispäätöksestä on tehty elokuussa 2017 Vaasan hallinto-oikeudelle kaksi valitusta, joista toinen valitus on vedetty pois

Valitus 1 Olavi Salo Dnro:01067/17/4102 4.8.2017

Vaatimus: Emme hyväksy Toholampi-Lestijärven tuulipuiston osayleiskaavaa ja tuulipuiston rakentamista.

# lausunto

Valitukset ovat aiheettomia ja ne tulee hylätä. Kaavaprosessi on toteutettu maankäyttö- ja rakennuslain vaatimusten mukaisesti. Osayleiskaava perustuu asianmukaisiin ja riittäviin selvityksiin. Osayleiskaavan sisältö vastaa tarkkuustasoltaan tuulivoimarakentamista ohjaavan yleiskaavan vaatimuksia ja täyttää sille laissa asetetut sisältövaatimukset, eikä se aiheuta maanomistajille tai muille oikeuden haltijoille kohtuutonta haittaa.

# kaavapROSESSI JA SELVITYKSET

## Kaavaprosessi

Valituksen kohteena olevaa kaavapäätöstä on edeltänyt laaja valmistelu, jossa asiaan on osallisilla ja kunnan jäsenillä ollut useissa vaiheissa mahdollisuus esittää näkemyksensä kaavoituksen valmistelusta:

* Kuulutus osayleiskaavan vireille tulosta on tehty 6.9.2013.
* Osayleiskaavan osallistumis- ja arviointisuunnitelma pidettiin julkisesti nähtävillä 9.9.–8.10.2013 välisen ajan (OAS lähetettiin tiedoksi useille osallistahoille ja viranomaisilta pyydettiin lausunnot).
* Yleisötilaisuus 12.11.2013 Toholammin kulttuurisalissa (YVA-ohjelma ja osallistumis- ja arviointisuunnitelma)
* Tuulivoimaa Toholammille –kyläiltamat 12.10.2015, 9.11.2015 ja 15.11.2015.
* Työneuvottelu 4.4.2016
* Osayleiskaavaluonnos 2.5.2016.
* YVA-selostus nähtävillä 25.5.-4.7.2016
* Valmisteluvaiheen kuuleminen 25.5.-23.6.2016.
* Yleisötilaisuus 2.6.2016 Toholammin kulttuurisalissa (YVA-selostus ja kaavaluonnos)
* Yhteysviranomaisen lausunto YVA-selostuksesta 18.7.2016
* Viranomaisneuvottelu 2.12.2016
* Osayleiskaavaehdotus 12.12.2016
* Työneuvottelu 15.12.2016 (Metsähallitus)
* Ehdotusvaiheen kuuleminen 30.1.-28.2.2017
* Yleisötilaisuus 14.2.2017 Toholammin kulttuurisalissa (kaavaehdotus)

Ehdotusvaiheen kuulemisesta saadun palautteen johdosta kaava-asiakirjoihin tehtiin teknisiä muutoksia ja korjauksia lähinnä välke- ja meluvaikutusten vähentämiseksi.

Kunnanvaltuusto hyväksyi Toholampi-Lestijärven osayleiskaavan 6.7.2017.

Toholampi-Lestijärven alueelle on laadittu samanaikaisesti ja tiiviissä yhteistyössä kaavoitusprosessin kanssa ympäristövaikutusten arviointimenettelystä annetun lain (10.6.1994/468) ja asetuksen (17.8.2006/713) mukainen ympäristövaikutusten arviointi, jonka arviointiselostus on valmistunut 6.5.2016. Arviointiselostuksen on laatinut Ramboll Finland Oy hankkeesta vastaavien wpd Finland Oy ja Scandinavian Wind Energy SWE Oy toimeksiannosta. Yhteysviranomaisena toiminut Etelä-Pohjanmaan ELY-keskus, on antanut arviointiselostuksesta lausunnon heinäkuussa 2016, jossa ELY-keskus totesi, että arviointiselostuksessa on käsitelty ne asiat, jotka YVA-laki vaati. Arviointiselostuksesta annetussa lausunnossa esiin nostetut asiat on huomioitu kaavaprosessissa ja kuvattu kaavaselostuksessa kohdassa: YVA-lausunnon huomioiminen.

Kuntalaisilla on ollut laajat mahdollisuudet ilmaista mielipiteensä myös YVA-ohjelmasta ja -selostuksesta.

Laaditut selvitykset

Toholampi-Lestijärven tuulivoimapuiston suunnittelun edetessä on laadittu seuraavat kaavaratkaisussa huomioidut selvitykset, jotka ovat kaavaselostuksen liitteinä:

* Ympäristövaikutusten arviointimenettely (YVA-ohjelma/YVA-selostus sekä yhteysviranomaisen lausunto YVA-selostuksesta)
* Toholampi-Lestijärven tuulivoimapuiston luontotyyppi- ja kasvillisuusselvitys
* Toholampi-Lestijärven tuulipuiston linnustoselvitys
* Toholampi-Lestijärven tuulivoimahankkeen lepakkoselvitys
* Toholampi-Lestijärven tuulipuiston melumallinnus
* Toholampi-Lestijärven tuulipuiston välkemallinnus
* Toholampi-Lestijärven tuulipuiston maisemaselvitys
* Toholampi-Lestijärven tuulivoimapuiston arkeologinen inventointi, Keski-Pohjanmaan Arkeologiapalvelu, 2014
* Toholampi-Lestijärven tuulivoimapuiston voimalakohtainen vesistöarviointi
* Toholampi-Lestijärven tuulivoimapuiston Natura-arviointi,
* Toholampi-Lestijärven tuulivoimapuiston Natura-arvioinnin täydennys
* [110 kV siirtolinja Toholampi-Lestijärvi-Uusnivala, ympäristöselvitys](http://www.ymparisto.fi/download/noname/%7B14D92A00-F2CC-4D5E-A4DF-9769E76C9EC1%7D/118401)
* [110 kV siirtolinja Toholampi-Lestijärvi-Lestijärven koontiasema, ympäristöselvitys](http://www.ymparisto.fi/download/noname/%7BF8C6CE39-9858-4CBA-92D0-B2DD3860C617%7D/118402)
* 110 kV siirtolinja Länsi-Toholampi - Toholampi – Lestijärvi, ympäristöselvitys
* 110 kV siirtolinja Länsi-Toholammin tuulipuisto – Lestijärven asema, ympäristöselvitys

Toholampi-Lestijärven osayleiskaavoitusta on lisäksi edeltänyt seuraavat Keski-Pohjanmaan liiton tekemät selvitykset:

* Vaihekaavojen kaavamateriaali
* Maisemavaikutusten arviointi (2015)
* Tuulivoima-alueet maisemassa (2015)
* Tuulivoima-alueiden vaikutukset linnustoon (2014)
* 4. vaihemaakuntakaavan vaikutukset Natura-alueisiin (2014)
* Etelä- ja Keski-Pohjanmaan tuulivoima ja erikoiskuljetukset (2013)
* Pohjois-Pohjanmaan ja Keski-Pohjanmaan manneralueen tuulivoimaselvitys (2011)

# Valitukset JA VASTINEet

## Vaatimukset, perustelut ja vastineet;

### 4.1.1 Vaatimukset

Olavi Salo ei hyväksy Toholampi-Lestijärven tuulipuiston osayleiskaavaa ja tuulipuiston rakentamista.

Valitukset perustelu 1:

"Kaavan puutteellisuus: Toholampi-Lestijärven tuulipuiston osayleiskaavan laadinta on puutteellinen. Kaavassa on määritelty vain voimaloiden rakennuspaikat mutta sähkönsiirto ei näy kaavassa ja tästä ei ole sopimuksia maanomistajien kanssa, eikä korvauksista ole sopimuksia.”

 Viittaus. Etelä-Pohjanmaan ELY-keskuksen lausunnon (EPOELY/61/07.04/2013) mukaan sähkönsiirto vaikutusarvioineen tulee sisällyttää tuulipuiston ohella arviointiselostukseen. Sähkönsiirron kuvaus tulee esittää kaavassa selkeästi ja tarkennettuna. Sähkönsiirrosta aiheutuvat teloudelliset ja luontovaikutukset ovat niin merkittäviä, että ne tulee käsitellä samassa yhteydessä.

Vastine 1:

Osayleiskaavassa ei ratkaista suunnittelualueen ulkopuolista sähkönsiirtoa, eikä sähkönsiirron järjestäminen edellytä kaavoittamista. Vähintään 110 kV voimajohdon rakentaminen edellyttää sähkömarkkinalain mukaista hankelupaa energiavirastolta. Johtoalueelle haetaan oikeus sopimusteitse tai lunastamalla. Uusiin 110 kV voimajohtoihin liittyvissä alueiden tutkimisessa ja lunastamisessa voimajohtorakentamiseen toimitaan lunastuslain (603/1977) mukaisesti.

ELY-keskuksen lausunto (EPOELY/61/07.04/2013), johon valituksen perustelussa viitataan, ei koske osayleiskaavamateriaalia. Kyseinen lausunto on yhteysviranomaisen lausunto ympäristövaikutusten arviointiselostuksesta. Yhteysviranomaisen lausunto on kuitenkin huomioitu kaavaa laadittaessa ja kaavaselostuksessa liitteenä 17 (yhteysviranomaisen lausunnon huomioiminen).

Osayleiskaavaselostuksessa on esitetty osayleiskaava-alueen ulkopuolinen sähkönsiirto vaikutusarviointeineen. Kuvaus ulkopuolisesta sähkönsiirrosta täyttää maankäyttö- ja rakennuslain tuulivoimarakentamista koskevan yleiskaavan erityiset sisältövaatimukset.

Osayleiskaavaselostuksessa esitetyn alustavan suunnitelman mukaan Lestijärven puoleisten tuulivoimaloiden sähkönsiirto hoidettaisiin tuulipuiston sisäiseltä sähköasemalta uudella 110 kV ilmajohtolinjalla etelän suuntaan uuteen Lestijärven koontiasemaan. Uusi 110 kV voimajohto sijoittuisi koko matkaltaan olemassa olevan 400 kV:n kanssa samaan johtokäytävään. Uuden 110 kV:n linjan pituus olisi noin 8,5 km. Toholampi-Lestijärven tuulivoimapuistosta tuotettu sähkö siirretään Lestijärven suunnitteilla olevalta sähköasemalta valtakunnan verkkoon uudella 400 kV ilmajohdolla etelään Alajärven sähköasemalle. Koko tuulipuiston sähkönsiirtovaihtoehdot on esitelty tarkemmin osayleiskaavaselostuksen kappaleessa 1.3.2.

Voimalinjojen osalta on laadittu erilliset ympäristöselvitykset (esitetty kaavaselostuksen liitteinä 12 ja 13), joissa on arvioitu siirtolinjojen vaikutuksia. Toholampi-Lestijärven ja Uusnivalan koontiaseman välisen voimajohtolinjan vaikutukset on arvioitu pääosin vähäisiksi ja Kalajoen valtakunnallisesti arvokkaaseen maisema-alueeseen kohtalaisiksi. Toholampi-Lestijärven tuulipuiston ja Lestijärven aseman välisen voimajohtolinjan vaikutukset on arvioitu pääosin vähäiseksi. Tästä poiketen ilmajohdon (B1-vaihtoehto) vaikutus maakunnallisesti arvokkaalle Lestijokivarren maisema-alueelle arvioidaan kohtalaiseksi, sillä linja näkyy selvästi avoimella peltoalueella.

Toholampi-Lestijärven tuulipuiston osayleiskaavassa on osoitettu tuulivoimapuiston sisäinen sähkönsiirto ympäristöministeriön tuulivoimarakentamisen suunnittelua koskevan oppaan mukaisesti. Kaavassa on osoitettu tuulivoimapuiston sisäiset sähköasemat sekä ohjeelliset sähkönsiirtolinjat tuulivoimalaitoksilta tuulivoimapuiston omille sähköasemille. Sisäinen sähkönsiirto toteutetaan pääasiassa maakaapelein, jotka sijoitetaan pääasiassa huoltoteiden yhteyteen.

Valituksen perustelu 2:

”Esteellisyys: Toholampi-Lestijärvi tuulipuiston osayleiskaavan hyväksymisen yhteydessä valtuuston kokouksessa 6.7.2017 kunnanvaltuutettu Pekka Tuikkanen on kahden veljen Matti ja Markku Syrin siskon miehiä, jotka omistavat yhteismetsän osuuksia.”

Vastine 2:

Yhteismetsiä on perustettu Suomessa jo 1800-luvun lopulta alkaen ja vuoden 2017 alussa maassamme oli 386 yhteismetsää. Yhteismetsien kokonaispinta-ala kasvaa koko ajan ja se on jo lähes 700.000 ha.

Maamme yhteismetsissä on noin 25.000 osakasta, ja niihin kuuluu reilut viisi prosenttia yksityismetsiemme pinta-alasta. Pienin yhteismetsä on alle 20 hehtaaria ja suurin on yli 90.000 ha. Yhteismetsät ovat yksityismaita, eikä niillä ole mitään julkisoikeudellista luonnetta tai velvoitteita

Yhteismetsän ylin päättävä elin on osakaskiinteistöjen omistajista koostuvan osakaskunnan kokous. Osakaskunta on erillinen oikeushenkilö. Yhteismetsän osakkaina voi olla yksityishenkilöitä, kuolinpesiä, yhtymiä ja yhteisöjä. Osakkaan äänivalta ja oikeudet riippuvat osuuden koosta. Päätökset tehdään enemmistöpäätöksinä.

Yhteismetsän osakkaista/omistajista ei pidetä mitään julkista rekisteriä, josta olisi mm. kunnan päättäjillä mahdollisuus saada omistajakohtaisia tietoja. Näin ollen, koska Toholammin yhteismetsästä ei ole olemassa mitään julkista osakasrekisteriä, niin Lestijärven kunnassa ei ole ollut tietoa, ketkä omistavat yhteismetsän osuuksia.

Toholammin – Lestijärven tuulipuiston osayleiskaava on laadittu Toholammin yhteismetsän omistamalle alueelle. Kunnanvaltuutettu Pekka Tuikkanen on osallistunut ja ottanut osaa Lestijärven kunnanvaltuustossa 06.07.2017 §57 päätöksen tekoon, missä pykälässä on käsitelty ja päätetty osayleiskaavan hyväksymisestä Lestijärven kunnan alueella.

Kunnanvaltuuston kokouksen 06.07.2017 jälkeen saamiemme tietojen mukaan mm. Markku ja Matti Syri omistavat Toholammin yhteismetsän osuudesta yhteensä noin 1,3 %. Markku ja Matti Syri ovat kunnanvaltuutettu Pekka Tuikkasen vaimon Sirkan veljiä.

Lestijärven kunnan näkemyksen mukaan kunnanvaltuutettu Pekka Tuikkasen osallistuminen päätöksen tekoon ei tee päätöstä pätemättömäksi, koska sillä ei ole ollut merkitystä päätöksen lopputulokseen. Lisäksi Lestijärven kunta toteaa, että Markku ja Matti Syrin osuus yhteismetsästä on erittäin pieni, aiemmin mainittu noin 1,3%, joten taloudellinen hyöty on vähäinen. Lestijärven kunta toteaa edelleen käsityksenään, että kunnanvaltuutettu Pekka Tuikkanen ei ole Markku ja Matti Syrin perillinen, koska heillä kummallakin on omia rintaperillisiä.

Näihin edellä esitettyihin asioihin viitaten Lestijärven kunta toteaa, että kunnanvaltuutettu Pekka Tuikkanen ei ole ollut jäävi päätöstä tehtäessä.

Valituksen perustelu 3:

”Suojelu on unohdettu: Esim. kohta 8 liite 1. Ihmiset on unohdettu. Syrinkylä, Hirvikoski, Tornikoski, Sykäräinen ja Lestijärvi ovat vaaravyöhykkeessä.”

Vastine 3:

Valituksen perustelussa 3 mainittu liite on peräisin hankkeen YVA-selostuksesta saadusta yhteysviranomaisen lausunnosta (liite 17). YVA –vaiheen jälkeen selvityksiä on täydennetty ja vaikutusarviointeja on täydennetty kaavaprosessin kuluessa. Hankesuunnittelun edetessä voimaloiden määrää on vähennetty ja niiden sijoittelua on tarkennettu vaikutusten vähentämiseksi. Kaikki liitteessä mainitut kohdat ovat tulleet huomioiduiksi.

1. Natura- ja suojelualueita ei ole kaavoitettu tuulivoimatuotantoon. Tuulivoimaloita on vähennetty kaavaluonnosvaiheen laajimmasta vaihtoehdosta noin 35 % ja sijoiteltu kaavassa etäämmäksi Natura- ja suojelualueista.

Ympäristöhallinnon julkaisemissa ohjeissa (tuulivoimarakentamisen suunnittelu - päiväys 2016) ei ole mainintaa tai suositusta puskurivyöhykkeestä suhteessa suojelualueeseen. Em. ohjeissa todetaan, että mahdollisuus tuulivoimarakentamiseen Natura-alueella tai sen läheisyydessä riip­puu ennen kaikkea niistä luonnonarvoista, joiden suojelemiseksi alue on sisällytetty Natura 2000 –verkostoon.

Seikkaperäisimmin tuulivoimahankkeen vaikutuksia on arvioitu Natura-arvioissa (Maakuntakaava, Toholampi-Lestijärven tuulipuiston Natura-arviointi sekä Natura-arvioinnin täydennys). Etenkin metsäpeuran osalta Natura-arvioinnin ja Natura-arvioinnin täydennyksen lisäksi kaavaehdotuksen jälkeen tehtyjen teknisten muutosten vaikutusta ja aiemman vaikutusarvioinnin perusteita on tarkennettu kohdassa 6.10 vaikutukset Natura- ja suojelualueisiin.

Yhteenvetona arvioitiin, että kaavan mukaiset toteutukset eivät aiheuta LSL:n tarkoittamaa merkittävää kielteistä vaikutusta Natura-alueiden suojeluperusteisiin. Arvioinneissa toteutettiin ns. varovaisuusperiaatetta. Vastineessa perusteltiin seikkaperäisesti, miksi arvioinnit katsottiin varovaisuusperiaatteiden mukaan toteutetuiksi.

Metsähallituksen näkemyksen mukaan hankkeeseen liittyvissä kaavoissa tehdyt voimaloiden poistot ovat riittävä toimenpide ehkäisemään merkittävät vaikutukset Natura-arvoihin (kokousmuistio 15.12.2016). Viranomaisten lausuntoja ei ole myöskään ohitettu, vaan huomioitu.

Myös muihin suojelualueisiin tai lajeihin arvioitiin muodostuvan enintään vähäisiä tai kohtalaisia vaikutuksia (kaavaselostus - kohta 6.10.).

2. Metsälakikohteet on huomioitu sijoitussuunnittelussa eikä niille suunnitella rakennustoimia.

Kaavaehdotuksessa todetaan, että muuttuneet rakennuspaikat sijoittuvat kasvillisuudeltaan tavanomaisille kasvupaikoille. Toholampi-Lestijärven tuulivoima-alueen luonto on metsä- ja suotyyppien osalta pääsääntöisesti voimakkaasti metsätaloustoimin käsiteltyä. Kaavaehdotuksessa muuttuneet rakennuspaikat sijoittuvat kasvillisuudeltaan tavanomaisille kasvupaikoille. Uusien voimaloiden sijoituspaikat on tarkastettu laadittujen maastoselvitysten aineistosta, metsäsuunnitelmasta sekä tarpeellisin määrin maastokäynnillä. Merkittäviä heikentäviä kasvillisuuteen kohdistuvia vaikutuksia (valuma, kuivatus) ei ehdotusvaiheessa enää esiinny voimalapaikkojen siirtojen ja poistojen jälkeen. Tuulivoimahankkeella ei ole toiminnan aikaisia vaikutuksia kasvillisuuteen ja luontotyyppeihin. Toiminnan päättymisen jälkeen vaikutukset kasvillisuuteen ovat osittain palautuvia. Alueet metsitetään ja maisemoidaan.

3. Tuulivoimaloihin ja vesistöihin liittyvät tekijät on huomioitu kaavaehdotuksen sijoitussuunnitelman laatimisessa ja kaavaselostuksen vaikutusten arvioinnissa. Voimaloiden siirtämisellä ja vähentämisellä mahdollisia vaikutuksia on pienennetty. Riskit tullaan myös huomioimaan rakennuslupavaiheessa. Kaavaselostuksessa asiaa on käsitelty kohdissa 6.2 ja 6.12. Kohdassa 6.2. todetaan mm. seuraavaa:

Tuulivoimalan rikkoutuminen ja öljyjen pääseminen maastoon aiheuttaa vähäisen paikallisen pilaantumisriskin toiminnan aikana. Toiminnan lopettamisenaikaiset vaikutukset vastaavat rakentamisen vaikutuksia ja niitä voidaan vähentää maisemoimalla sijoituspaikat puhtailla, alkuperäisenkaltaisilla massoilla.

Tuulipuiston rakentamisvaiheessa tehtävät maanrakennustyöt (mm. voimaloiden ja huoltoteiden alueilla) voivat aiheuttaa jonkin asteisia vaikutuksia pintavesien laatuun ja sitä kautta vesieliöstöön. Maanmuokkaustoimet kohdistuvat pääasiassa alueille, joilla valumavedet eivät pääse vaikuttamaan suoraan vesistöihin ja toiminnan kesto on lyhyt. Pääasiassa vesistövaikutukset ovat vähäisiä. Johtuen pitkistä välimatkoista ennen vastaanottavia vesistöjä, valumavedet ehtivät merkittävästi puhdistua kulkeutuessaan metsä-/suoalueiden ja ojaverkostojen läpi. Pienemmissä sijoituspaikkojen läheisissä ojissa vedenlaatu voi muuttua hetkellisesti kiintoaine- ja ravinnepitoisuuksien nousun myötä, mutta vastaanottaviin vesistöihin päätyvät kiintoaine- ja ravinnepitoisuudet ovat pieniä, etenkin jos rakennustyöt voidaan suorittaa pääasiassa vähäsateisina aikoina. Kuitenkin koko tuulivoima-alueen voimalapaikoista viidestä voi aiheutua enintään kohtalaisia vaikutuksia.

Rakentamisen aikana työkoneet ja toiminta-aikana tuulivoimalan koneistot aiheuttavat lievän öljyvuodon riskin suunnittelualueella. Toiminnan aikana ei muuten aiheudu vaikutuksia paitsi em. äärimmäisessä poikkeustilanteessa voimalan rikkoutuessa. Öljyjen tarve ja määrä vaihtelee voimaloiden teknisistä ratkaisuista riippuen. Turbiineissa on vaihteistoöljyä sekä hydrauliikka- ja jarruöljyä (noin 300– 400 litraa kumpaakin). Vaihteettomissa turbiineissa ei ole tarvetta vaihteistoöljylle. Öljyt vaihdetaan tarvittaessa, normaalisti 4–6 vuoden välein. Lisäksi käytetään voiteluaineita, jotka vaihdetaan noin puolen vuoden välein. Jotkut tuulivoimalat käyttävät jäähdytyksessä muutamaa kymmentä litraa glykolia. Määrät ovat pieniä ja öljyinä voidaan käyttää ympäristöystävällisiä öljyjä, joista ei aiheudu ympäristöhaittaa poikkeustilanteissakaan. Toiminnan loppumisen vaikutukset vastaavat rakentamisen aikaisia vaikutuksia ollen vähäisempiä ja maisemointi puhtailla, tarkoitukseen soveltuvilla massoilla vähentää vaikutuksia.

Hankkeen pääasiassa vähäisistä vesistövaikutuksista johtuen myöskään kalastovaikutukset eivät ole todennäköisiä. Vaikutuksia kalastoon voi syntyä kuuden voimalan sijoituspaikkojen osalta. Ehdotusvaiheessa on huomioitu arvokkaita vesistöjä siten, että verrattuna luonnosvaiheen vaihtoehtoon VE2 merkittäviä vaikutuksia ei ehdotusvaiheessa esiinny. Em. perustuu siihen, että voimaloita on siirretty etäämmäksi vesistöstä ja niiden rakentamisenaikaisiin valumiin ja vesiensuojeluun tullaan kiinnittämään erityistä huomiota. Lisäksi kohtalaiset vaikutukset arvioidaan lyhytaikaisiksi kohdistuen rakennus- ja purkamisvaiheeseen.

4. Osayleiskaavan välke- ja melumallinnukset on päivitetty viimeksi kaavaehdotusvaiheen kuulemisen jälkeen tehtyjen teknisten muutosten osalta. Mallinnuksen reseptoripisteiksi on valittu lähimmät asuin- tai vapaa-ajan rakennuspaikat. Reseptoripisteisiin kohdistuu näin ollen voimakkain melu- ja välkevaikutus. Teknisinä muutoksina Toholammin puoleisesta osayleiskaavasta poistettiin yksi voimala ja 13 muun voimalan sijaintia muutettiin lähinnä välkevaikutusten lieventämiseksi. Hyväksyttyjen kaavaratkaisujen välke- ja meluarvot eivät ylitä ohje- tai suositusarvoja millään asuin- tai vapaa-ajan rakennuspaikalla. Osayleiskaavan selvityksessä ja vaikutusarvioinnissa melu- ja välkemallinnukset mukaan lukien on huomioitu kaikki rakentuneet ja lähialueelle kaavoitetut rakentamattomat rakennuspaikat.

6. 7. ja 8. YVA:n yhteydessä on laadittu maisemaselvitys, jota on myöhemmin kaavaprosessin yhteydessä päivitetty. Samalla maisemavaikutusarviointia on täydennetty kaavaprosessin edetessä. Maisemaselvitys sisältää useita havainnekuvia sekä näkemäanalyysin. Havainnekuvat on laadittu niiltä alueilta, joille kohdistuu merkittävin maisemavaikutus. Maisemavaikutuksia on arvioitu kaavaselostuksen kappaleessa 6.6. Merkittävimmät vaikutukset maisemaan on arvioitu kohdistuvan Lestijoen länsipuoliselle valtakunnallisesti arvokkaalle Lestijoen kulttuurimaisema-alueelle Oravalaan ja maakunnallisesti arvokkaalle Lestijoen kulttuurimaisema-alueelle Määttälään, Puurontakaseen ja Sykäräisen Anttilan alueille. Näille alueelle kohdistuvat maisemavaikutukset on arvioitu kohtalaisiksi.

Kaavaselostuksen Maisemaselvityksessä (liite 3a) kohdassa 10.2.11 on arvioitu hankkeen maisemavaikutuksia myös Kotkanevan ja Lestijoen Natura-alueille ja muille luonnonsuojelualueille. Maisemavaikutukset Natura-alueisiin on arvioitu kohtalaisiksi.

Kaavaselostuksen liitteen 3b (Havainnekuvat\_näkemäanalyysi) havainnekuvissa on esitetty havainnekuvat Matonevan ja Kivilammin suojelualueilta (Natura-alue).

9. Kaavan maisema-, välke, ja meluvaikutuksia on tarkennettu koko kaavaprosessin ajan. Välke- ja melumallinnukset päivitettiin viimeisen kerran kaavaehdotusvaiheen nähtävillä olon jälkeen.

10. Rakennuslupavaiheessa melumallinnus päivitetään käytettävän voimalatyypin mukaan. Rakennuslupavaiheen melumallinnuksessa osayleiskaavan meluarvot eivät saa ylittyä.

Valituksen perustelu 4:

"Valitusaikana ei ole kunnantoimistoon päässyt puhelimella ja 6:s päivä elokuuta on sunnuntai. Onko pelkkä sattuma.”

Vastine 4:

Lestijärven kunnanhallitus on kokouksessaan 21.02.2017 §28 päättänyt kunnanviraston sulkemisesta kesällä 2017 ja 26.05.2017. Kunnanhallitus päätti, että kunnanvirasto pidetään suljettuna ajalla 10.-28.07.2017 ja 26.05.2017. Sulusta on tiedotettu kunnan nettisivuilla ja jokaiseen talousteen jaettavalla kuntatiedotteella.

Kunnanvaltuuston kokous pidettiin 06.07.2017 klo 19.00 kunnanvirastolla, missä kokouksessa päätettiin mm. Toholampi-Lestijärvi tuulipuiston osayleiskaavan hyväksymisestä (§57). Tehdyt päätökset asetettiin nähtäville 07.07.2017 ja valitusaika ko. päätöksiin päättyi 07.08.2017 klo 16.15. Lisäksi hyväksytystä kaavasta kuulutettiin Lestijärven kunnan päätöksen mukaisella tavalla 10.07.2017.

Valituksen tehneen Olavi Salon mukaan valitusaikana ei kunnantoimistoon ole saanut yhteyttä puhelimella. Tähän Lestijärven kunta toteaa, että valitusaikana kunnanvirasto on ollut avoinna seitsemän (7) työpäivää ajalla 07.07.2017 sekä 31.07-07.08.2017. Lestijärven kunta toteaa lisäksi, että jos valitusaika päättyy sunnuntaina, niin päättymisaika siirtyy ensimmäiselle arkipäivälle.

Lisäksi Lestijärven kunta toteaa, että hallintoasioissa viranomaisen päätökseen tyytymätön valitukseen oikeutettu voi tehdä asiasta valituksen hallinto-oikeuteen. Valitus hallinto-oikeuteen on aina tehtävä kirjallisesti. Asian vireille saamiseksi riittää, että valitus on toimitettu hallinto-oikeudelle määräpäivänä klo 16.15 mennessä. Liitteitä valitukseen voi toimittaa myöhemminkin.

|  |  |  |
| --- | --- | --- |
| **Lestijärven kunta** |  |  |
|  |  |  |
| Esko AhonenKunnanjohtaja |  | Jarmo Kanninentoimistosihteeri |